Twee seuntjies in hospitaal ná hulle amper verdrinkArgieffoto Twee seuntjies, albei twee jaar oud, sterk in hospitale in Gauteng aan nadat hulle onderskeidelik Dinsdag en Woensdag in swembaddens beland en amper verdrink het. Paramedici van ER24 is Woensdagmiddag na ŉ huis in Roodepoort ontbied. Volgens Russel Meiring, woordvoerder van ER24, het paramedici omstreeks 14:00 op die toneel aangekom en ŉ seuntjie in die arms van sy ma aangetref. “Daar is aan paramedici gesê dat ŉ familielid die seuntjie in die swembad sien dryf het en dat hy onmiddellik uit die water gehaal is.” Die seuntjie was in ŉ ernstige toestand en is op die toneel behandel voor hy na ŉ nabygeleë hospitaal vervoer is vir dringende mediese behandeling. Dié voorval volg nadat paramedici van ER24 ook die vorige dag na ŉ huis in Andeon in Pretoria ontbied is nadat ŉ seuntjie in ŉ swembad beland het. Familielede het ook reeds die seuntjie uit die water gehaal en noodbehandeling begin toepas. “Paramedici het oorgeneem en die seuntjie ondersoek en gesien hy toon geen tekens van lewe nie. Die seuntjie het egter ná ŉ paar minute weer tekens van lewe begin toon.” Hy is na die Kalafong-hospitaal gehaas vir dringende mediese sorg. Die presiese omstandighede rakende albei voorvalle word ondersoek.